
                 CAMERA DEPUTAŢILOR




                                 SENAT


Prin adresele nr.563/2001 şi nr.L 424/2001 Comisia pentru învăţământ, ştiinţă, tineret şi sport a Camerei Deputaţilor, respectiv Comisia pentru sănătate, ecologie, tineret şi sport a Senatului, au fost sesizate de către cele două Birouri Permanente pentru a dezbate şi aviza proiectul Legii bugetului de stat pe anul 2002.


Cele două Comisii reunite în şedinţa comună din 24 octombrie 2001 au hotărât să-l avizeze favorabil, cu amendamentele prezentate în anexă.


PREŞEDINTE




 p.PREŞEDINTE

Prov.univ.dr.ing.Anghel Stanciu                          Dr. Ion Cârciumaru










ANEXA

AMENDAMENTE ADMISE

la proiectul Legii Bugetului de stat pe anul 2002

SECŢIUNEA: MINISTERUL TINERETULUI ŞI SPORTULUI

1. Anexa 3/30/25 Sinteza programelor Ministerului Tineretului şi Sportului - activitatea de tineret se înlocuieşte cu noua sinteză formulată de minister (anexă).


Autor: deputat Georgiu Gingăraş - Ministrul Tineretului şi Sportului


Motivare: A se vedea adresa 3344 din 17.10.2001 Ministerul Tineretului şi Sportului/Cabinet ministru.

2. Anexa 3/30/9 - Numărul maxim de posturi şi fondul aferent salariului de bază pe anii 2001 - 2002  (sumele alocate prin buget de stat) se modifică şi va avea următorul cuprins:

TOTAL din care 5901 cultură, religie şi acţiuni privind activitatea sportivă şi de tineret - buget de stat: număr maxim de posturi în anul 2002 - 146; fond aferent salariilor de bază pentru 2002: 10.200.768 mii lei. 


Detalierea pe funcţii se elimină.


Autor: deputat Georgiu Gingăraş - Ministrul Tineretului şi Sportului


Motivare: În conformitate cu dispoziţiile legale în vigoare, statul de funcţii al aparatului propriu al ministerului este avizat anual de către Ministerul Muncii şi Protecţiei Sociale şi se depune la Ministerul Finanţelor Publice, în forma consacrată de lege, cuprinzând detalierea funcţiilor pe categorii: de conducere/de execuţie; aferente funcţiilor publice şi personalului contractual, precum şi pe grade şi trepte profesionale. 

În cazul în care statul de funcţii, în forma prevăzută, se va constitui anexă la Legea bugetului de stat, ar interveni următoarele inconveniente:

1. Avizarea anuală a statului de funcţii, prevăzută de legislaţia actuală în domeniul salarizării devine caducă şi conduce la necesitatea modificării actelor normative respective.

2. Competenţa acordată, până în prezent, cu ocazia avizării statelor de funcţii, ordonatorilor de credite de a opera transformări de posturi, pe grade şi trepte profesionale, în cadrul numărului aprobat, se elimină, cu repercursiuni asupra posibilităţii încadrării de personal pe posturile devenite vacante în cursul exerciţiului bugetar. În acest fel se limitează posibilitatea ordonatorului de credite de a crea o structură administrativă elastică, cu posibilităţi de adaptare la fluctuaţia de personal (datorată nivelului modest de salarizare), cât şi de a moderniza aparatul administrativ în funcţie de cerinţele perioadei.

3. Din suma 63.164.837 mii lei alocată Ministerului de Interne, anexa 3/18, la cap.5901 pentru activităţi de cultură, religie şi acţiuni privind activitatea sportivă şi de tineret, subcap.20 (activitatea sportivă) se redistribuie suma de 20.000.000 mii lei la cap.5901 subcap.21 (activitatea de tineret) în cadrul sumelor alocate Ministerului Tineretului şi Sportului, anexa 3/30.

Autor: deputat Nicolae Vasilescu

Motivare: Dintr-un buget total de 809.470.086 mii lei acordate Ministerului Tineretului şi Sportului direct activităţilor de tineret la subcap.21 sunt de 28.191.100 mii lei ceea ce reprezintă 3,5 %. Menţionăm că tânăra generaţie reprezintă în România peste 26 % din populaţia ţării şi este organizată în peste 2500 de asociaţii şi fundaţii care dezvoltă programe specifice cu un impact deosebit asupra societăţii civile. De menţionat că inclusiv activităţile sportive de masă, prevăzute ca priorităţi în cadrul programului guvernamental se derulează tot prin aceste structuri de tineret şi nu prin Federaţiile sportive, care au ca obiect de activitate sportul de performanţă. Pentru activităţi sportive sunt alocate MApN - 9.533.777 mii lei, Ministerului Transporturilor - 12.149.000 mii lei iar Ministerului de Interne - 63.164.837 mii lei. Constatăm că suma alocată Ministerului de Interne pentru activităţi sportive, prin Clubul Dinamo, este de două ori mai mare decât întreaga sumă alocată tineretului din România.

